Hans Kristian Skibby (DF), 2010-05-31:
Til det andet spørgsmål om, hvorvidt KL skal ind at være aftalepartner: Ja, det håber vi selvfølgelig, for som jeg siger, har vi ikke noget større ønske, end at KL går ind og er samarbejdspartner og indgår de her forskellige aftaler, når der er behov for det.
Men det kræver bare også, at man kan se, at de gør, hvad de kan for at overholde de aftaler, som de siger de mener de kan overholde.
Jeg har meget svært ved at forstå, hvad der skete det år, hvis vi kigger tilbage, hvor man lavede en kommuneaftale, og så gik der måske et par døgn eller tre – vi kan måske endda sige en uge – så var de første fra KL's bestyrelse ude at sige: Jamen det er en alt, alt for dårlig aftale.
Vi har slet ikke fået det med, som vi skal have.
Det var f.eks. borgmesteren i Århus og fru Ritt Bjerregaard i København, som var ude at klandre deres egne indgåede aftaler.
Det nytter jo ikke, og det fremmer ikke lysten og motivationen til at bygge videre på de her forhandlinger, som der er mellem KL og regeringen.
Som jeg har sagt til tidligere spørgere, er det jo sådan, at i nogle kommuner oplever man et større demografisk pres, i form af at der er flere i +65 års-alderen, hvilket gør, at der selvfølgelig også kan komme et udgiftspres på eksempelvis hjemmehjælp og genoptræning.
Der er nogle steder, hvor det kan gå op, og nogle steder, hvor det kan gå ned.
De enkelte kommuner har forskellige måder at gøre tingene på.
Det har vi også kunnet se.
Det betyder selvfølgelig også, at der kan være forskellige måder at håndtere hjemmehjælpen på.
Men jeg vil gerne sige, at kommunerne aldrig har haft så mange penge til rådighed til at tage sig af kernevelfærden, som de har i dag.
Der har aldrig været så store budgetter generelt, og der har heller aldrig været så store anlægsbudgetter.
Både drift og anlæg har aldrig været større, end det er i dag.
Det er jo en klar indikator for, at kommunerne har muligheden for at prioritere inden for den ramme, de har.
Det betyder selvfølgelig også, at man skal prioritere hjemmehjælpen ordentligt og hæderligt i de forskellige kommuner.
Sådan er det.
Jeg vil ikke give den type garanti, for jeg respekterer det kommunale selvstyre langt, langt hen ad vejen.
Jeg har tiltro til, som jeg har sagt tidligere, at vi har mange velfungerende byråd, vi har forhåbentlig 98 af slagsen, som går ud, engageret og motiveret, og prøver på at lave et budget, som også kan forsvares, efter at det bare er et budget, og til det bliver til rigtige faktuelle regnskabstal, når året er gået.
Vi har stor tiltro til, at det er den vej, det skal gå.
Med hensyn til den der gamle kliché med, at det her ikke er finansierede skattelettelser osv., vil jeg bare sige, at de er finansieret krone til krone, og det er faktisk sådan, at når skatteaftalen er fuldt indfaset, vil den give et nettoprovenu til staten på 5,5 mia. kr., som vi så bl.a. kan bruge til målrettede initiativer andre steder.
Så den er fuldt ud finansieret, og det ved Socialdemokraterne udmærket, men man synes bare, at det er lidt mere sjovt og lidt mere festligt at hæfte sig ved, hvad der sker i de første år af den her aftale, frem for at kigge på, hvad der sker over den samlede årrække, som dækker den her aftale.